Broj: 711-I-2120-M-395/22-02-17

Zagreb, 14. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Ivane Plavec, upraviteljice Zaklade „Viktorija“ za djecu oboljelu od zloćudnih i drugih teških bolesti s područja Sisačko-moslavačke županije (u daljnjem tekstu: Zaklada „Viktorija“),** za davanjem mišljenja Povjerenstva,na 190. sjednici održanoj dana 14. listopada 2022., daje sljedeće

**MIŠLJENJE**

1. **Temeljem odredbe članka 17. stavka 2. ZSSI/21-a, obveznica Ivana Plavec, upraviteljica Zaklade „Viktorija“, može istovremeno uz volontersko obnašanje navedene dužnosti u smislu redovitog i stalnog zanimanja obavljati poslove direktorice Turističke zajednice Sisačko-moslavačke županije te za njihovo obavljanje primati plaću.**
2. **Temeljem odredbe članka 17. stavka 4. ZSSI/21-a obveznica Ivana Plavec je prilikom podnošenja godišnje imovinske kartice dužna Povjerenstvu prijaviti prihode stečene obavljanjem poslova iz točke I. izreke.**
3. **Povjerenstvo upućuje obveznicu da sukladno članku 8. ZSSI/21-a, u svrhu izbjegavanja povrede članka 9. navedenog Zakona ili neke druge zakonske odredbe, od Povjerenstva zatraži mišljenje kako treba postupiti u svakoj situaciji u kojoj bi eventualno došlo do nastanka poslovnih odnosa Zaklade „Viktorija“ s Turističkom zajednicom Sisačko-moslavačke županije.**

 Obrazloženje

Zahtjev za davanjem mišljenja Povjerenstva podnijela je obveznica Ivana Plavec, upraviteljica Zaklade „Viktorija“. U knjigama ulazne pošte Povjerenstva zahtjev je zaprimljen 29. rujna 2022. pod poslovnim brojem 711-U-8059-M-395/22-01-3, povodom kojeg se vodi predmet broj M-395/22.

Člankom 3. stavkom 1. podstavkom 44. ZSSI/21-a propisano je da su upravitelji zaklada koje osniva Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Ivana Plavec, povodom obnašanja dužnosti upraviteljice Zaklade „Viktorija“, kojoj je osnivač Sisačko-moslavačka županija,obvezna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da dužnost upraviteljice Zaklade „Viktorija“ obnaša volonterski bez primanja naknade i putnog troška, te da se početkom rujna 2022. prijavila na javni natječaj za imenovanje direktora Turističke zajednice Sisačko-moslavačke županije (u daljnjem tekstu: TZ Sisačko-moslavačke županije). Obveznica navodi da je ispunila uvjete za imenovanje na navedenu funkciju te traži mišljenje Povjerenstva je li suprotno odredbama ZSSI/21-a da za vrijeme obnašanja upraviteljice Zaklade „Viktorija“ obavlja poslove direktorice TZ Sisačko-moslavačke županije.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 18. stavkom 1. ZSSI/21-a propisano je obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 4. stavkom 1. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) propisano je da se turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. tog Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg vodi ministarstvo nadležno za turizam.

Nadalje, člankom 10. istog Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno gospodarskih djelatnosti navedenih u članku 10. stavku 3. tog Zakona (organiziranje manifestacija i stručnih skupova, upravljanje javnom turističkom infrastrukturom), a tijela turističke zajednice, sukladno članku 13. Zakona, su skupština, turističko vijeće i predsjednik turističke zajednice.

Prema članu 13. stavku 1. Zakona tijela turističke zajednice su skupština, kao upravno tijelo, turističko vijeće, kao izvršno tijelo skupštine, te predsjednik turističke zajednice, koji zastupa turističku zajednicu.

Člankom 22. stavkom 3. Zakona propisano je da direktor turističke zajednice zastupa turističku zajednicu, organizira i rukovodi radom i poslovanjem turističke zajednice, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističke zajednice. Direktora turističke zajednice na temelju javnog natječaja imenuje te razrješava turističko vijeće.

Povjerenstvo ističe kako se zabrana propisana člankom 17. stavkom 2. ZSSI/21-a odnosi samo na obveznike koji svoju dužnost obnašaju profesionalno.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva posebnim zakonom.

Nadalje, odredbama Zakona o turističkim zajednicama i promicanju hrvatskog turizma propisano je da je skupština upravno tijelo turističke zajednice kao i da je turističko vijeće izvršno tijelo skupštine, te odredbi istog Zakona proizlazi da poslovi direktora turističke zajednice ne predstavljaju zabranjene poslove upravljanja poslovnim subjektom iz članka 18. stavka 1. ZSSI/21-a, već da se radi o obavljanju izvršnih poslova.

Slijedom navedenog, obveznica Ivana Plavec uz volontersko obnašanje dužnosti upraviteljice Zaklade „Viktorija“ može u smislu redovitog i stalnog zanimanja obavljati poslove direktorice TZ Sisačko-moslavačke županije te za navedeno primati plaću, dok bi uz profesionalno obnašanje navedene dužnosti mogla obavljati ove poslove redovito i stalno samo uz prethodno odobrenje Povjerenstva iz članka 17. stavka 2. ZSSI/21-a.

Povjerenstvo ukazuje obveznici da je dužna prilikom podnošenja godišnje imovinske kartice prijaviti Povjerenstvu prihode stečene obavljanjem posla direktora TZ Sisačko-moslavačke županije.

Povjerenstvo upućuje obveznicu da temeljem članka 8. ZSSI/21-a od Povjerenstva u svrhu izbjegavanja povrede odredbe članka 9. istog Zakona ili neke druge zakonske odredbe zatraži mišljenje kako treba postupiti u svakoj situaciji u kojoj bi eventualno došlo do nastanka poslovnih odnosa Zaklade „Viktorija“ s TZ-om Sisačko-moslavačke županije, s obzirom da ne može biti nepristrana prilikom odlučivanja o stupanju u poslovne odnose s pravnom osobom u kojoj je zaposlena kao direktorica.

 Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Ivana Plavec, elektroničkom dostavom
2. Objava na internetskoj stranici Povjerenstva
3. Pismohrana